Smernica Komisie
zo 14. júla 1976,
ktorou sa prispôsobuje technickému pokroku smernica Rady z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok
(76/907/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady meniacu a doplňujúcu smernicu z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok [1], naposledy zmenenú a doplnenú smernicou z 24. júna 1975 [2], a najmä jeho článkov 8a, 8b a 8c,
keďže príloha I smernice z 27. júna 1967 obsahuje zoznam nebezpečných látok, klasifikovaných podľa atómového čísla prvku najcharakteristickejšieho pre ich vlastnosti, spolu s metódami pre označenie každej látky (značka, označenie špecifického rizika a označenie na bezpečné používanie);
keďže preskúmanie zoznamu nebezpečných látok ukázalo, že ho je potrebné prispôsobiť vo svetle najnovších vedeckých a technických poznatkov; keďže na trh bol v posledných rokoch uvedený nemalý počet nových nebezpečných látok;
keďže je preto vhodné nahradiť prílohu uvedenej smernice novou prílohou I;
keďže prílohy III a IV smernice z 27. júna 1967 obsahujú označenie špecifického rizika (R-vety) a odporúčané označenie na bezpečné používanie (S-vety), ktoré sa ukázali príliš početné na ich uvedenie na etikete; keďže je preto potrebné znížiť ich počet bez zníženia efektívnosti a základného účelu označovania etiketami; keďže pre tieto okolnosti je vhodné nahradiť uvedené prílohy novými prílohami III a IV;
keďže, aby sa etikety nepreťažovali nápismi, opatrenie má podľa možnosti zlúčiť vety R a S;
keďže opatrenia tejto smernice sú v súlade so stanoviskom Výboru na prispôsobovanie sa smerníc technickému pokroku pri odstraňovaní technických prekážok obchodu s nebezpečnými látkami a prípravkami,
PRIJALA TÚTO SMERNICU:
Článok 1
Prílohy I, III a IV smernice Rady z 27. júna 1967 týkajúce sa aproximácie zákonov, iných právnych predpisov a správnych opatrení vzťahujúcich sa ku klasifikácii, baleniu a označovaniu nebezpečných látok sa nahradzujú prílohami tejto smernice.
Článok 2
Do 1. mája 1977 členské štáty prijmú a uverejnia opatrenia potrebné na dosiahnutie súladu s touto smernicou. Bezodkladne o tom informujú Komisiu. Tieto opatrenia sa budú uplatňovať od 1. júla 1977.
Článok 3
Táto smernica je adresovaná členským štátom.
V Bruseli 14. júla 1976